
12 Σεπτεμβρίου 2015
Να σταματήσουν τώρα οι διώξεις εργαζομένων σε ΕΜΠ και  ΕΚΠΑ!

Το ΚΣ του Συλλόγου ΔΕΠ Πανεπιστημίου Αιγαίου εκφράζει τη συμπαράστασή στους εκπροσώπους των Συλλόγων Διοικητικού Προσωπικού και ΙΔΑΧ-ΙΔΟΧ ΕΜΠ, καθώς και στους εκπροσώπους των Συλλόγων Διοικητικού Προσωπικού ΕΚΠΑ και του Προεδρείου της Ομοσπονδίας Διοικητικού Προσωπικού Τριτοβάθμιας Εκπαίδευσης, που παραπέμπονται σε δίκη στις 12 Οκτωβρίου 2015 διωκόμενοι για τη συνδικαλιστική τους δράση.
Οι εκπρόσωποι των εργαζομένων κατηγορούνται γιατί υπερασπίστηκαν με σθένος το αναφαίρετο δικαίωμα στην εργασία και το δημόσιο χαρακτήρα του Πανεπιστημίου. Η δίωξή τους στρέφεται ενάντια στο σύνολο των απεργών και της αγωνιζόμενης ακαδημαϊκής κοινότητας, σε μια καταφανή πορεία ποινικοποίησης  αγώνων που δόθηκαν ενάντια στις διαθεσιμότητες-απολύσεις στο Δημόσιο Τομέα. Δυστυχώς δεν είναι η μόνη περίπτωση δίωξης. ‘Ερχεται να προστεθεί σε μια σειρά αντίστοιχων υποθέσεων εναντίον πανεπιστημιακών, εργαζομένων και μελών της φοιτητικής κοινότητας που διώκονται για τη συνδικαλιστική τους δράση, τους τελευταίους μήνες.

Το ΚΣ του Συλλόγου ΔΕΠ Πανεπιστημίου Αιγαίου εκφράζει την έντονη διαμαρτυρία του και δηλώνει τη ρητή αντίθεσή του στις διώξεις αυτές. 

• 
ζητά να σταματήσουν αμέσως οι διώξεις και γενικότερα η ποινικοποίηση της ακαδημαϊκής ζωής, της ελεύθερης έκφρασης και της συνδικαλιστικής δράσης
•  
καταγγέλλει τις διώξεις ενάντια στους εκλεγμένους εκπροσώπους των Συλλόγων ως αντισυνδικαλιστικές και πολιτικές
• 
αποφασίζει να διαθέσει συμβολικό χρηματικό ποσό (100 ευρώ) για την κάλυψη μέρους των δικαστικών εξόδων των κατηγορούμενων εργαζομένων του ΕΜΠ και του ΕΚΠΑ
• 
καλεί όσους συναδέλφους και όσες συναδέλφισσες του Πανεπιστημίου μας βρίσκονται στην Αθήνα σε συγκέντρωση αλληλεγγύης μαζί με τους άλλους συλλόγους ΔΕΠ και εργαζόμενων στα πανεπιστήμια, στα Δικαστήρια Ευελπίδων (Η’ Μονομελές Πλημ/κείο) τη Δευτέρα 12 Οκτωβρίου 2015 και ώρα 9 π.μ.

